1988L0380 — SK — 09.08.2002 — 001.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

Zmenené a doplnené:

▼B

SMERNICA RADY

z 13. júna 1988,

ktorou sa menia a dopĺňajú smernice 66/400/EHS, 66/401/EHS, 66/402/EHS, 66/403/EHS, 69/208/EHS, 70/457/EHS a 70/458/EHS o obchodovaní s osivom cukrovej repy, krmovín, obilnín, sadivom zemiakov, osivom olejnatých a priadnych rastlín a osivom zelenín a o spoločnom katalógu odrôd poľnohospodárskych plodín

(88/380/EHS)

RADA EURÓPSKYCH SPOLOČENSTIEV,

so zreteľom na Zmluvu o založení Európskeho hospodárskeho spoločenstva, najmä na jej článok 43,

so zreteľom na návrh Komisie ( 1 ),

so zreteľom na stanovisko Európskeho parlamentu ( 2 ),

keďže z dôvodov uvedených v tejto smernici by sa mali zmeniť a doplniť tieto smernice o obchodovaní s osivom a množiteľským materiálom:

— smernica Rady 66/400/EHS zo 14. júna 1966 o obchodovaní s osivom cukrovej repy ( 3 ), naposledy zmenená a doplnená smernicou 88/95/EHS ( 4 ),

— smernica Rady 66/401/EHS zo 14. júna 1966 o obchodovaní s osivom krmovín ( 5 ), naposledy zmenená a doplnená smernicou 87/480/EHS ( 6 ),

— smernica Rady 66/402/EHS zo 14. júna 1966 o obchodovaní s osivom obilnín ( 7 ), naposledy zmenená a doplnená smernicou 87/120/EHS ( 8 ),

— smernica Rady 66/403/EHS zo 14. júna 1966 o obchodovaní so sadivom zemiakov ( 9 ), naposledy zmenená a doplnená smernicou 87/374/EHS ( 10 ),

— smernica Rady 69/208/EHS z 30. júna 1969 o obchodovaní s osivom olejnatých a priadnych rastlín ( 11 ), naposledy zmenená a doplnená smernicou 87/480/EHS,

— smernica Rady 70/457/EHS z 29. septembra 1970 o spoločnom katalógu odrôd poľnohospodárskych plodín ( 12 ), naposledy zmenená a doplnená smernicou 86/155/EHS ( 13 ),

— smernica Rady 70/458/EHS z 29. septembra 1970 o obchodovaní s osivom zelenín ( 14 ), naposledy zmenená a doplnená smernicou 87/481/EHS ( 15 );

keďže vzhľadom na ich rastúci význam v spoločenstve by sa kostrava, stoklas aljašský, facélia vratičolistá, tritikale, čínska kapusta a priemyselná čakanka mali zahrnúť do pôsobnosti týchto smerníc; keďže z rovnakého dôvodu by sa hybridné odrody určitých ďalších druhov obilnín a slnečnice mali tiež zahrnúť do pôsobnosti týchto smerníc; keďže podmienky, ktoré má plodina a osivo týchto druhov a typov odrôd splniť, by mali byť v súlade so schémami pre osivá, ktoré vstupujú do medzinárodného obchodu ustanoveného Organizáciou pre hospodársku spoluprácu a rozvoj (OECD), okrem cudzoopelivých odrôd tritikale a hybridných odrôd určitých ďalších druhov obilnín, kde ešte OECD neprijalo tieto podmienky;

keďže na jednej strane sa zdá byť účelné určité ustanovenia zrevidovať, aby sa v členských štátoch zjednodušilo rozmnožovanie osív okrem osív pôvodu a na druhej strane ustanoviť opatrenia spoločenstva na zabezpečenie identity toho osiva, s ktorým sa obchoduje ako s osivom pestovaným na spracovanie;

keďže sa zdá byť účelné, aby sa členským štátom poskytla ďalšia lehota na to, aby sa osivá samoopelivých druhov obilnín, ktoré nepodliehajú úradnej poľnej inšpekcii, mohli za určitých podmienok úradne certifikovať, a aby sa povolilo obchodovanie so špecifickými odrodami raže, ktoré nespĺňajú určité podmienky ustanovené v prílohe II k smernici 66/402/EHS, aby sa mohli získať potrebné skúsenosti pre všeobecnejšie a konečné riešenie týkajúce sa raže najmä z hľadiska informácií, ktoré má poskytnúť Spojené kráľovstvo;

keďže sa zdá byť účelné, aby sa s cieľom hľadať zlepšené alternatívne riešenia určitých prvkov certifikačných schém prijatých na základe daných smerníc organizovali dočasné experimenty za osobitných podmienok; keďže preto by sa mal na tieto účely zaviesť právny základ;

keďže ustanovenia o informáciách, ktoré sa vyžadujú pre úradnú návesku týkajúcu sa názvovdruhov a odrôd, by sa mali zlepšiť s cieľom poskytnúť užívateľom osív lepšie informácie a uľahčiť obchod v rámci spoločenstva;

keďže by sa malo zabezpečiť, aby návesky dodávateľov, ktoré sa vyžadujú na základe vnútroštátnych ustanovení, boli navrhnuté takým spôsobom, aby si ich nebolo možné zameniť s úradnými náveskami;

keďže je žiaduce, aby sa členským štátom uľahčilo vylúčiť osivá druhov obilnín alebo olejnatých a priadnych plodín, ktoré majú z hľadiska smerníc 66/402/EHS a 69/208/EHS len malý hospodársky význam;

keďže v prípade smernice 70/458/EHS by sa určité ustanovenia o odrodách druhov zelenín mali upraviť takým spôsobom, aby umožňovali zohľadniť súčasný vývoj v procese obnovovania úradnej registrácie určitých odrôd;

keďže vo všeobecnosti by sa pri registrácii odrôd (inbredné línie, hybridy), ktoré sú určené výlučne ako zložky pre hybridné odrody, nemali vyžadovať podmienky týkajúce sa pestovateľskej a úžitkovej hodnoty odrody;

keďže by malo byť možné požadovať, aby sa pri odrodách tráv, ktoré nie sú určené na výrobu krmovín, preukázala ich vhodnosť na osobitné účely;

keďže by sa mali zohľadniť žiadosti Helénskej republiky o povolenie zakázať obchodovanie s osivom alebo množiteľským materiálom určitých odrôd uvedených v spoločnom katalógu odrôd poľnohospodárskych plodín alebo v spoločnom katalógu odrôd druhov zelenín na celom jej území alebo jeho časti, aby sa tak Helénskej republike umožnilo ukončiť prispôsobovanie výroby a obchodovania s jej osivami a množiteľským materiálom podľa požiadaviek spoločenstva, ktoré sa vzťahujú na spoločné katalógy;

keďže je užitočné objasniť určité ustanovenia uvedených smerníc;

keďže je primerané odložiť dátum vykonania zmien a doplnkov, ktoré sa už prijali k uvedeným smerniciam smernicou Rady 86/155/EHS a smernicou Komisie 86/320/EHS tak, aby sa dátum zosúladil s hlavným dátumom vykonania tejto smernice,

PRIJALA TÚTO SMERNICU: